เงินบาทเปิดตลาดแข็งแตะ 32.12
ธนาคารกรุงศรีอยุธยา รายงาน เงินบาทเช้านี้แตะ 32.12 แข็งค่าสุดตั้งแต่ เม.ย.53 เงินทุนยังไหลเข้าภูมิภาค
5 ส.ค. 2553

ธนาคารกรุงศรีอยุธยา รายงาน เงินบาทเช้านี้แตะ 32.12 แข็งค่าสุดตั้งแต่ เม.ย.53 เงินทุนยังไหลเข้าภูมิภาค
นักบริหารเงินธนาคารกรุงศรีอยุธยา กล่าวว่า เช้านี้เงินบาทเปิดตลาดที่ระดับ 32.14/15 บาท/ดอลลาร์ ใกล้เคียงกับตอนปิดตลาดวานนี้ที่ 32.14/16 บาท/ดอลลาร์ แต่ล่าสุดเงินบาทแข็งค่ามาอยู่ที่ระดับ 32.12 บาท/ดอลลาร์
"เมื่อเช้าเปิดมา 32.14/15 บาท/ดอลลาร์ แล้วก็ลงมาเรื่อยๆ ตอนนี้มาอยู่ที่ 32.12 บาท/ดอลลาร์ ถือว่าแข็งค่าสุดตั้งแต่เดือนเมษายน 53 ตอนนั้นเงินบาทลงมาอยู่ที่ระดับ 32.09 บาท/ดอลลาร์ แล้วหลังจากนั้นก็ขึ้นมาตลอด"
นักบริหารเงิน กล่าวว่า น่าจะเป็นการเคลื่อนไหวตาม Flow ที่เข้าตลาดทุน แล้วก็ตัวเลขของทางสหรัฐฯออกมาค่อนข้างจะดี เช่น  สถาบันจัดการด้านอุปทานของสหรัฐ (ISM) เปิดเผยดัชนีภาคบริการและดัชนีกิจกรรมทางธุรกิจเดือนก.ค. ออกมาที่ 54.3 ดีกว่าที่ตลาดคาดไว้ที่ประมาณ 53 ส่งผลให้ดาวโจนส์บวก แต่เงินก็ยังไม่ไหลกลับเข้าอเมริกา สกุลเอเซียก็เลยแข็งค่าต่อ และเงินบาทก็เคลื่อนไหวตามภูมิภาค
สำหรับค่าเงินสกุลอื่นที่น่าสนใจ เงินเยนล่าสุดอยู่ที่ 86.14/18 เยน/ดอลลาร์ ส่วนเงินยูโร อยู่ที่ 1.3149/3151 ดอลลาร์/ยูโร
ทั้งนี้คาดว่าเงินบาทน่าจะยังแข็งค่าต่อได้เรื่อยๆ ประเมินกรอบเงินบาทวันนี้ระหว่าง 32.08-32.18 บาท/ดอลลาร์
ส่วนปัจจัยที่น่าสนใจวันนี้ คือ ประกาศดอกเบี้ยของธนาคารกลางยุโรป และธนาคารกลางอังกฤษ, กระทรวงแรงงานสหรัฐรายงานจำนวนผู้ขอรับสวัสดิการว่างงานรายสัปดาห์